**Skaidrojums par gallus gallus sugas putnu olu apriti nelielā apjomā.**

* Noteikumi Nr. 235 “Prasības olu apritei nelielā apjomā” ir noteikumi, kuros nosaka atkāpes.
* Noteikumos nenosaka prasības, kuras jau noteiktas regulās.
* R 1308/2013 VI daļa nosaka, ka dalībvalstis var atbrīvot no šajā daļā esošajām prasībām ražotāju, kas olas piegādā **tieši galapatērētājam,** šīs atkāpes tad arī ir noteiktas 235.noteikumos:
	+ Olas, ko iegūst no gallus gallus ganāmpulka līdz 50 vistām var nemarķēt
	+ Olas, ko iegūst no gallus gallus ganāmpulka virs 50 vistām, ir jāmarķē.

Ja uzņēmums vēlas olas piegādāt mazumtirdzniecībā (citam mazumtirdzniecības uzņēmumam), tam ir jāievēro R 1308/2013 un R 589/2008 prasības un olas ir jāšķiro, jāpako un iepakojums jāmarķē, ko drīkst darīt tikai atzīti iepakošanas centri ražotnē vai iepakošanas centrā. MK noteikumi Nr. 235 nosaka, kas ir neliels olu apjoms – līdz 350 gallus gallus sugas dējējputniem.

Tā kā prasības gallus gallus sugas putnu olu izplatīšanai citam mazumtirdzniecības uzņēmumam ir vienādas kā nelielam ( nelielie apjomi), tā lielam olu ražotājam, proti, R 1308/2013 un R 589/2008 noteiktās prasības, nav nepieciešamības to atrunāt noteikumos.

R 1308/2013 un R 589/2008 noteikto prasību ievērošana nemaina olu ražotāja statusu.

MK 2007. gada 6.novembra noteikumi Nr.741 nosaka salmonelozes apkarošanas kārtību mājputnu ganāmpulkos, kas paredzēti pārtikas produktu iegūšanai nelielā apjomā (olas, putnu gaļa) un attiecas gan uz realizāciju mazumtirdzniecībā, gan realizāciju tieši galapatērētājam. Līdz ar to prasības mājputnu ganāmpulku slimību apkarošanai nemainās, ja olas nelielos apjomos tiek šķirotas, fasētas un marķētas saskaņā ar R 1308/2013 un R 589/2008.

**Regulas 1308/2013 un Regulas 589/2008 prasības gallus gallus olām, ja vēlas tās realizēt mazumtirdzniecībā (**VII pielikums VI daļa)

Iepakošanas centri

Vienīgi iepakošanas centri drīkst šķirot un iepakot olas un marķēt to iepakojumus.

Kompetenta iestāde piešķir iepakošanas centriem atļauju šķirot olas un piešķir iepakošanas centra kodu jebkuram uzņēmējam, kura telpas un tehniskās ierīces ir piemērotas olu šķirošanai pēc kvalitātes un svara. Par iepakošanas centriem apstiprina vienīgi tos uzņēmumus, kas atbilst noteiktām prasībām un ir aprīkoti ar tehnisko aprīkojumu, lai nodrošinātu olu pareizu apstrādi. Tajā pēc vajadzības iekļauts šāds aprīkojums:

a) piemērota izgaismošanas ierīce, automātiska vai tāda, kuru pastāvīgi uzrauga personāls, ar ko var pārbaudīt katras olas kvalitāti atsevišķi, vai cita līdzvērtīga ierīce;

b) ierīce olu gaisa kameras augstuma mērīšanai;

c) iekārta olu šķirošanai pēc svara;

d) vieni vai vairāki apstiprināti svari olu svēršanai;

e) iekārta olu marķēšanai.

Kompetentā iestāde piešķir iepakošanas centram iepakošanas centra kodu ar attiecīgās dalībvalsts sākuma kodu.

**Šķirošana pēc kvalitātes un svara**

Olas, kuras tiek realizētas galapatērētājam pēc to kvalitātes ir A šķira vai “svaigas”. *(B šķiras olas piegādā vienīgi pārtikas un nepārtikas rūpniecībai.)*

A šķiras olas jāšķiro pēc svara.

 A šķiras olas pēc svara šķiro šādi:

a) XL – ļoti lielas: svars ≥ 73 g;

b) L – lielas: svars ≥ 63 g un < 73 g;

c) M – vidējas: svars ≥ 53 g un < 63 g;

d) S – mazas: svars < 53 g.

A šķiras olas marķē ar ražotāja kodu.

Olu marķēšanu veic ražotnē vai pirmajā iepakošanas centrā, kam piegādā olas.

Olas šķiro, marķē un iesaiņo desmit dienu laikā pēc to izdēšanas.

Uz visiem transporta iepakojumiem, kuros ir olas, ražotājs norāda šādu informāciju:

a) ražotāja vārds un uzvārds vai nosaukums un adrese;

b) ražotāja kods;  ražotāja kodu veido cipari un burti. Kods ir viegli pamanāms, skaidri salasāms un vismaz 2 mm augsts.

c) olu skaits un/vai to svars;

d) olu izdēšanas datums vai laikposms;

e) nosūtīšanas datums.

Ja iepakošanas centriem piegādā neiesaiņotas olas no pašu ražotnēm, kas atrodas tajā pašā vietā, tad informāciju uz transporta iepakojumiem var pievienot iepakošanas centrā.

Iesaiņojumu marķēšana

Iesaiņojumi ir triecienizturīgi, sausi, tīri un nebojāti, un tie ir izgatavoti no materiāliem, kas aizsargā olas no nepiederīgiem aromātiem un kvalitātes pazemināšanās riska.

 Uz A šķiras olu iesaiņojumu ārējās virsmas ir viegli pamanāma un skaidri salasāma norāde ar šādu informāciju:

a) iepakošanas centra kods;

b) kvalitātes šķira; iesaiņojumus identificē vai nu ar vārdiem “A šķira”, vai ar vienu pašu burtu “A”, vai kombinācijā ar vārdu “svaigas”;

c) svara šķira (XL, M, L, S)

d) minimālais derīguma termiņš

Uz A šķiras olu iesaiņojumu ārējās virsmas ir viegli pamanāma un skaidri salasāma norāde par dējējvistu turēšanas metodi.

|  |  |  |  |  |
| --- | --- | --- | --- | --- |
| LV | **“1”** - “Brīvās turēšanas apstākļos dētās olas” | **“2”** - “Kūtī dētas olas” | **“3”** - “Sprostos dētas olas” | **“0”**- “Bioloģiskā ražošana” |

Ražotāja koda nozīme ir paskaidrota uz iesaiņojuma vai tā iekšpusē.

Iesaiņotas A šķiras olas drīkst pārsaiņot tikai iepakošanas centros. Katrā iesaiņojumā ir olas vienīgi no vienas un tās pašas partijas.

Minimālā derīguma termiņa norādīšana

Olu minimālais derīguma termiņš ir vēlākais 28 dienas pēc olu izdēšanas. Ja ir norādīts olu izdēšanas laikposms, minimālo derīguma termiņu nosaka no šā laikposma pirmās dienas. Olas galapatērētājam jānogādā 21 dienu pēc izdēšanas.

Ar “ekstra” marķēti iesaiņojumi

Kā papildu kvalitātes norādi uz A šķiras olu iesaiņojumiem līdz devītajai dienai pēc olu izdēšanas var izmantot vārdus “ekstra” vai “ekstra svaigs”. Ja šādu norādi izmanto, tad uz iesaiņojuma viegli pamanāmi un skaidri salasāmi norāda olu izdēšanas datumu un deviņu dienu termiņu.

**Neiesaiņotas olas**

Olas var realizēt galapatērētājam mazumtirdzniecībā neiesaiņotas, patērētājam viegli pamanāmā vietā norādot šādu informāciju:

* kvalitātes šķiru;
* svara šķiru;
* norādi uz dējējvistu turēšanas metodi;
* ražotāja koda nozīmes skaidrojumu;
* minimālo derīguma termiņu.